b"\n_START_ARTICLE_\n\xc3\x80ster esquam\xc3\xb3s\n_START_SECTION_\nEtimologia\n_START_PARAGRAPH_\nAster: del mot grec \xe1\xbc\x80\xcf\x83\xcf\x84\xce\xae\xcf\x81 /aster/ (estrella) fent refer\xc3\xa8ncia a la forma dels cap\xc3\xadtols vists des d'un punt de vista zenital._NEWLINE_squamatus: del llat\xc3\xad squ\xc4\x81ma (escam\xc3\xb3s). Per la pres\xc3\xa8ncia de br\xc3\xa0ctees al calze floral.\n_START_SECTION_\nDistribuci\xc3\xb3\n_START_PARAGRAPH_\nHerba neotropical que habita a qualsevol vora de cam\xc3\xad i carretera, tamb\xc3\xa9 a llocs molt alterats, prats ruderals i camps de conreu. Preferentment zones humides. Es troba de manera molt freq\xc3\xbcent arreu de tot el territori._NEWLINE_Esp\xc3\xa8cie originaria d'Am\xc3\xa8rica Central i Am\xc3\xa8rica del Sud, al\xc2\xb7l\xc3\xb2ctona de la conca mediterr\xc3\xa0nia i Macaron\xc3\xa8sia (Illes A\xc3\xa7ores i Can\xc3\xa0ries). A l'Estat Espanyol es coneix des de comen\xc3\xa7aments del segle XX a Barcelona, des d'on s'ha expandit r\xc3\xa0pidament per gran part de la Pen\xc3\xadnsula Ib\xc3\xa8rica._NEWLINE_Comparteix h\xc3\xa0bitat amb el g\xc3\xa8nere Conyza, per\xc3\xb2 aquest g\xc3\xa8nere manca de pilositat.\n_START_SECTION_\nDescripci\xc3\xb3\n_START_PARAGRAPH_\nTer\xc3\xb2fit, amb tend\xc3\xa8ncia a ser biennal, que pot arribar fins a 1 m d'al\xc3\xa7ada, completament glabra, de tiges erectes i una mica lignificades per\xc3\xb2 flexibles, com les abundants ramificacions. Fulles escasses, lanceolades, estretes, de fins a 1,5\xc2\xa0cm, de vegades de marge ondulat. Les infloresc\xc3\xa8ncies nombroses, en cap\xc3\xadtols agrupats en semblant pan\xc3\xadcules, amb flors molt xicotetes, les externes ligulades, amb expansi\xc3\xb3 curta i blanquinosa, i les internes tubuloses, estretes entre si, de les que nom\xc3\xa9s poden apreciar-se els estams, sobreeixents, de color groc daurat. Fruit de tipus aqueni de 2\xe2\x80\x933\xc2\xa0mm, amb vil\xc2\xb7l\xc3\xa0 de fins a 6\xc2\xa0mm. Nombre cromos\xc3\xb2mic = 20.\n_START_SECTION_\nNoms vernacles\n_START_PARAGRAPH_\n\xc3\xa0ster barcelon\xc3\xad (C), botja (C), mata de moro (PV), mata-xotos (PV), pinet (PV), setembrina (B), rebentadalles (C) i matacaveros (C)."